আবদুল্লাহ ইবনে মালিক আল-খুজায়ি

**আবদুল্লাহ ইবনে মালিক আল-খুজায়ী** (  ) ছিলেন প্রাথমিক আব্বাসীয় খিলাফতের জ্যেষ্ঠ আরব সামরিক নেতা ও প্রাদেশিক গভর্নর।

## জীবনী
আব্দুল্লাহর পিতা মালিক ইবনুল হাইসাম আল-খুজা‘ঈ খুরাসানে আব্বাসীয় আন্দোলনের প্রাচীনতম ও সবচেয়ে গুরুত্বপূর্ণ নেতাদের একজন ছিলেন। তিনি সেই ঐতিহাসিক আব্বাসীয় বিপ্লবেরও অগ্রগণ্য ব্যক্তি ছিলেন, যার মাধ্যমে উমাইয়া শাসনব্যবস্থার অবসান ঘটে এবং নতুন আব্বাসীয় খিলাফতের সূচনা হয়। খুরাসানে সংগঠিত এই বিপ্লব ছিল সুপরিকল্পিত রাজনৈতিক ও সামরিক আন্দোলন, যেখানে স্থানীয় আরব ও অনারব মুসলিমদের সমর্থন গুরুত্বপূর্ণ ভূমিকা রাখে। মালিক ইবনুল হাইসাম এই আন্দোলনের সংগঠন, নেতৃত্ব ও সামরিক প্রস্তুতিতে উল্লেখযোগ্য অবদান রাখেন। আব্বাসীয় শাসন প্রতিষ্ঠার পর মালিকের পরিবার বিশেষ মর্যাদা ও প্রভাব অর্জন করে। তারা ছিলেন খুরাসানিয়া (খুরাসানি সৈন্যবাহিনী) নামক বিশেষ সামরিক গোষ্ঠীর জ্যেষ্ঠ সদস্যদের অন্তর্ভুক্ত। এই খুরাসানি বাহিনীই নবপ্রতিষ্ঠিত আব্বাসীয় খিলাফতের শক্তির প্রধান স্তম্ভ ছিল। ফলে মালিকের পরিবার রাষ্ট্রের গুরুত্বপূর্ণ পদ ও ক্ষমতার কেন্দ্রে সহজ প্রবেশাধিকার লাভ করে। আব্দুল্লাহ নিজেও প্রশাসনিক ও সামরিক ক্ষেত্রে গুরুত্বপূর্ণ দায়িত্ব পালন করেন। ঐতিহাসিক খলিফা ইবনে খাইয়াতের বর্ণনা অনুযায়ী, আব্দুল্লাহ প্রথমে আব্বাসীয় খলিফা মানসুরেরশাসনামলে (৭৫৪–৭৭৫ খ্রি.) খুরাসানের গভর্নর হিসেবে দায়িত্ব পালন করেন। পরবর্তীতে তিনি তার ভাই হামজার উত্তরসূরি হিসেবে খলিফার শুরতার (পুলিশ) প্রধান নিযুক্ত হন। হামজাও তাদের জ্যেষ্ঠ ভাই নাসরের উত্তরসূরি ছিলেন। তাঁর এই নিয়োগ ঘটে খলিফা আল-মাহদির শাসনামলের শেষভাগে (৭৭৫–৭৮৫ খ্রি.)।) 

আব্দুল্লাহ পরবর্তী খলিফা আল-হাদির আমলেও ( ৭৮৫–৭৮৬ খ্রি.) একই পদে বহাল থাকেন। ঐতিহাসিক হাগ এন ক্যানেডি তার সম্পর্কে মন্তব্য করেন, আল-হাদির আমলে তিনি ছিলেন “সবচেয়ে প্রভাবশালী ব্যক্তিদের একজন। তখন আব্দুল্লাহ আল-হাদিকে তাঁর ভাই হারুনুর রশিদকে উত্তরাধিকার থেকে অপসারণের পরিকল্লনায় সমর্থন করে। আল-হাদি তার নিজের পুত্রকে উত্তরসূরি মনোনীত করতে চেয়েছিলেন। আব্দুল্লাহ এ ব্যাপারে তাকে উৎসাহিত করেন এবং এমনকি প্রভাবশালী বারমাকি পরিবারের সদস্য ইয়াহিয়া ইবনে খালিদকে মৃত্যুদণ্ড দেওয়ার পরামর্শও দেন; কারণ তিনি হারুনুর রশিদের ঘনিষ্ঠ সহযোগী ছিলেন।

পরবর্তীতে হারুনুর রশিদ সিংহাসনে আরোহণ করলে এবং সরকার পরিচালনায় বারমাকিদের প্রভাবশালী আধিপত্য প্রতিষ্ঠিত হলে আবদুল্লাহর ক্ষমতা উল্লেখযোগ্যভাবে হ্রাস পায়। বারমাকি পরিবার সে সময় আব্বাসীয় প্রশাসনের কেন্দ্রবিন্দুতে অবস্থান করে এবং রাষ্ট্রীয় কার্যক্রমে তাদের সুদৃঢ় নিয়ন্ত্রণ ছিল। তবুও আবদুল্লাহ সম্পূর্ণভাবে প্রান্তিক হয়ে পড়েননি; তিনি ৭৮৯ থেকে ৭৯১ সাল পর্যন্ত মসুলের গভর্নর হিসেবে দায়িত্ব পালন করেন। ৮০৩ সালের শুরুতে বারমাকি পরিবারের আকস্মিক পতনের পর রাজনৈতিক পরিস্থিতিতে বড় পরিবর্তন আসে। ফলে আবদুল্লাহ পুনরায় গুরুত্বপূর্ণ প্রশাসনিক পদে অধিষ্ঠিত হওয়ার সুযোগ লাভ করেন। তিনি খলিফা হারুনের শুরতার (পুলিশ ও নিরাপত্তা বাহিনী) প্রধান হিসেবে দায়িত্ব পালন করেন। পরবর্তীতে ৮০৫ সালে তাকে তাবারিস্তান, হামাদান ও পশ্চিম ইরানের অন্যান্য প্রদেশের গভর্নর নিযুক্ত করা হয়।

৮০৬ খ্রিস্টাব্দে বাইজান্টাইন সাম্রাজ্যের বিরুদ্ধে হারুনের বৃহৎ সামরিক অভিযানে আবদুল্লাহ অংশগ্রহণ করেন। এই অভিযান এশিয়া মাইনরের বিরুদ্ধে পরিচালিত এক বিশাল আক্রমণ ছিল। পরবর্তী বছরে তিনি খুররমি আন্দোলনের বিরুদ্ধে যুদ্ধ করেন। খুররমি একটি প্রভাবশালী বিদ্রোহী গোষ্ঠী ছিল, যারা ইসলামি শাসনের বিরুদ্ধে বিভিন্ন সময়ে বিদ্রোহ করেছিল। ৮০৮ সালে তিনি হারুনের সঙ্গে খুরাসানে যান, যেখানে রফি ইবনুল লাইসের বিদ্রোহ দমনের উদ্দেশ্যে সামরিক অভিযান পরিচালিত হয়।

খুরাসানেই ৮০৯ সালের শুরুতে হারুনুর রশিদের মৃত্যু ঘটে। খলিফার মৃত্যুর পর আবদুল্লাহ সেখানেই অবস্থান করেন এবং হারুনের দ্বিতীয় উত্তরাধিকারী আল-মামুনের দরবারে যোগ দেন। তখন আল-মামুন মার্ভ তার প্রশাসনিক কেন্দ্র হিসেবে ব্যবহার করেন। পরবর্তী সময়ে আল-মামুন ও তার সৎভাই খলিফা আল-আমিনের মধ্যে গৃহযুদ্ধ শুরু হলে আবদুল্লাহ মারভে অবস্থান করে অপেক্ষাকৃত নিরপেক্ষ ভূমিকা পালন করেন। তিনি সেই সকল সামরিক নেতাদের একজন ছিলেন, যারা আল-মামুনের উজিরের পদবী গ্রহণ করতে অস্বীকৃতি জানান। শেষ পর্যন্ত এই পদটি ফাদল ইবন সাহলের হাতে ন্যস্ত হয়। যদিও খলিফা আল-মামুনের সঙ্গে আব্দুল্লাহর সম্পর্ক কিছুটা টানাপোড়েনপূর্ণ ছিল, তবে তিনি আল-মামুনের পশ্চিমমুখী অভিযানে তার সঙ্গে ছিলেন। ৮১৯ খ্রিস্টাব্দে আল-মামুন যখন বাগদাদে প্রবেশ করেন, তখনও আবদুল্লাহ তার সঙ্গেই উপস্থিত ছিলেন।

আবদাল্লাহর দুই পুত্র ছিলেন: আব্বাস ও মুত্তালিব। আব্বাস শুরুতে রায় অঞ্চলের গভর্নর হিসেবে দায়িত্ব পালন করেন। পরে খলিফা আল-মামুন তাঁকে পদচ্যুত করেন; কারণ তিনি গৃহযুদ্ধের সময় আল-আমিনের প্রতি সমর্থন প্রকাশ করেন। অন্যদিকে মুত্তালিব গৃহযুদ্ধে “অত্যন্ত জটিল ও কুটিল ভূমিকা” পালন করেন (কেনেডির ভাষ্যমতে) এবং তিনি দুই দফায় মিশরের গভর্নর হিসেবে দায়িত্ব পালন করেন।

## তথ্যসূত্র


## সূত্র

* 
* 

বিষয়শ্রেণী:আব্বাসীয় গভর্নর
বিষয়শ্রেণী:আব্বাসীয় কর্মকর্তা